S-281/2013

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 23. apríl 2013, á hendur Ó-kk-þgf H-kk-þgf, kt. 000000-0000, Klapparhlíð 13, Mosfellsbæ, fyrir fíkniefnalagabrot, með því að hafa miðvikudaginn 12. desember 2012, að Lyngási 10a í Garðabæ, haft í vörslum sínum í sölu og dreifingarskyni 46 kannabisplöntur og 140,60 g af kannabislaufum, og hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 46 kannabisplöntum og 140,60 g af kannabislaufum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á 5 loftsíum, 2 loftblásurum og 11 gróðurhúsalömpum, með vísan til 7. mgr. 5. gr. sömu laga, en þessir munir voru notaðir til framleiðslu kannabisplantnanna.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í nóvember 1982. Samkvæmt sakavottorði hefur hann tvívegis hlotið refsidóma vegna fíkniefnalagabrota. Hinn 26. september 2009 var hann dæmdur til 45 daga fangelsisrefsingar, skilorðsbundið í tvö ár, vegna brota gegn lögum um ávana- og fíkniefni. Þá var ákærði 9. nóvember 2007 dæmdur til 20 mánaða fangelsisrefsingar vegna brots gegn 173. gr. a. almennra hegningarlaga. Þykir refsing ákærða hæfilega ákveðin fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Upptæk eru dæmd 46 kannabisplöntur, 140, 60 g af kannabislaufum, 5 loftsíur, 2 loftblásarar og 11 gróðurhúsalampar, samkvæmt lagaákvæðum sem í ákæru greinir.

Ákærði greiði málsvarnarþóknun skipaðs verjanda síns, B-kk-ef H-kk-ef hrl., 62.750 krónur að meðtöldum virðisaukaskatti. Ákærði greiði 177.491 krónu í annan sakarkostnað.

Af hálfu ákæruvaldsins flutti málið D-kvk-nf Ö-kvk-nf V-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærði, Ó-kk-nf H-kk-nf, sæti fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Upptæk eru dæmd 46 kannabisplöntur, 140, 60 g af kannabislaufum, 5 loftsíur, 2 loftblásarar og 11 gróðurhúsalampar.

Ákærði greiði málsvarnarþóknun skipaðs verjanda síns, B-kk-ef H-kk-ef hrl., 62.750 krónur og 177.491 krónu í annan sakarkostnað.

R-kvk-nf H-kvk-nf